Matul l-aħħar xahar, il-poplu tal-Iraq eżerċita d-drittijiet fundamentali tiegħu li jinġabar u jesprimi t-tħassib tiegħu. Jenħtieġ li dawn id-drittijiet jiġu rrispettati, f'konformità mal-kostituzzjoni Iraqija. Minkejja sejħiet ripetuti għal trażżin, kien hemm aktar telf ta' ħajjiet, għadd kbir ta' feruti u qerda ta' proprjetà pubblika u privata. Huwa deplorabbli l-użu eċċessiv tal-forza kontra d-dimostranti. L-attakki rrappurtati minn entitajiet armati kontra d-dimostranti jimminaw id-dritt għal għaqda paċifika u l-espressjoni ta' talbiet leġittimi. L-Unjoni Ewropea tistenna li l-awturi tal-ksur kollha jinżammu responsabbli. Jenħtieġ li jiġi indirizzat in-nuqqas ta' sodisfazzjon b'riżultat ta' investigazzjonijiet preċedenti dwar il-vjolenza li ntużat matul il-protesti. L-Unjoni Ewropea u l-Istati Membri tagħha jtennu l-appoġġ sod tagħha għall-unità, is-sovranità u l-integrità territorjali tal-Iraq, u d-djalogu inklużiv bħala t-triq 'il quddiem. L-UE lesta tappoġġa lill-Gvern tal-Iraq fil-ħidma tiegħu biex jindirizza t-talbiet taċ-ċittadini, bħat-tmiem tal-korruzzjoni, it-titjib tal-governanza u l-ħolqien tal-impjiegi. L-UE ttenni r-rieda tagħha li takkumpanja lill-Gvern tal-Iraq fit-twettiq tal-impenji ta' riforma tiegħu f'konformità mal-wegħdiet li twettqu fil-Konferenza Internazzjonali tal-Kuwajt għar-Rikostruzzjoni tal-Iraq fi Frar 2018. Il-Pajjiżi Kandidati tar-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.